Ser niltaqgħu nhar il-Ħamis fl-isfond tal-pressjoni tar-refuġjati li qed tiżdied f'dawn l-aħħar xhur. F'Settembru qbilna li l-prijorità tagħna għandha tkun it-tisħiħ tal-fruntieri esterni tal-UE, kif ukoll iż-żieda tal-appoġġ tagħna għall-pajjiżi fil-viċinat u r-refuġjati hemmhekk. Ir-reazzjoni naturali tagħna kienet li nfittxu soluzzjonijiet għall-kriżi tar-refuġjati, mhux biss internament, iżda wkoll billi nindirizzaw il-kawżi ewlenin permezz ta' kooperazzjoni mal-pajjiżi ta' oriġini u ta' transitu. B'riżultat ta' dan, l-UE impenjat ruħha fi djalogu intensiv mal-mexxejja Torok bħala l-akbar pajjiż ta' transitu. L-għan tat-taħditiet tiegħi f'Ankara kien li titwaqqaf il-mewġa tar-refuġjati lejn l-Ewropa. Ftehim mat-Turkija jagħmel sens jekk dan inaqqas l-influss ta' refuġjati b'mod effettiv. Il-konċessjonijiet ser ikunu ġġustifikati biss meta jintlaħaq dan l-għan. Aħna nistgħu diġà nagħmlu l-ewwel valutazzjoni tal-azzjonijiet tagħna. Ħaġa waħda m'hemmx dubju dwarha. Is-sitwazzjoni fir-reġjun hija diffiċli u politikament kumplessa ħafna. Biex nagħti eżempju wieħed, it-Turkija qed titlobna nappoġġaw l-istabbiliment ta' żona sikura fit-Tramuntana tas-Sirja, filwaqt li r-Russja - li qed tinvolvi ruħha dejjem aktar fis-Sirja - qed tirrifjuta apertament din l-idea. M'hemm l-ebda dubju li l-kooperazzjoni msaħħa tagħna fir-reġjun hija indispensabbli, iżda ser tkun triq twila. Nipproponi li niddiskutu l-approċċ komuni tagħna għat-Turkija u s-Sirja matul l-ikla ta' filgħaxija. Anki jekk l-influss ta' refuġjati jonqos matul ix-xitwa, irridu nkunu lesti għar-rebbiegħa u għat-theddida ta' mewġiet akbar li jgħaddu lejn l-Ewropa. Fil-fatt, il-mexxejja kollha li ltqajt magħhom fir-reġjun tkellmu dwar miljuni ta' refuġjati ġodda potenzjali. Anke jekk din l-opinjoni tista' tinstema' eżaġerata, huwa l-obbligu tagħna li nkunu lesti għax-xenarji kollha. Għandna nistaqsu lilna nfusna jekk id-deċiżjonijiet li ħadna s'issa, u dawk li ser nieħdu nhar il-Ħamis, humiex biżżejjed biex jikkontrollaw mewġa migratorja ġdida. Jeħtieġ li niffaċċaw sfidi reali u nwieġbu għal mistoqsijiet serji dwar il-metodi ta' azzjoni tagħna. Ejjew inkunu ċari dwar ħaġa waħda. L-aċċess faċli ħafna lejn l-Ewropa huwa wieħed mill-fatturi ewlenin ta' attrazzjoni. F'dan il-kuntest għandna nikkunsidraw: 1. Il-futur tas-sistema ta' Dublin, li tinsab fis-seħħ bħalissa - jekk inżommuhiex kif inhi jew infittxux alternattivi; 2. Ir-rwol speċifiku tal-hotspots fid-dawl ta' opinjonijiet differenti dwar in-natura u l-iskop tagħhom; 3 It-tisħiħ tal-fruntieri esterni tagħna, inkluża l-possibbiltà ta' gwardji tal-fruntieri tal-UE. Fir-rigward tal-organizzazzjoni tas-Summit, il-President tal-Parlament Ewropew ser jingħaqad magħna fil-bidu tal-laqgħa tagħna fl-4pm. Wara l-iskambju ser nibdew l-ewwel sessjoni tagħna sabiex niddiskutu l-migrazzjoni u biex niffinalizzaw il-konklużjonijiet. Matul din is-sessjoni, ser nivvalutaw ukoll il-passi li jmiss fir-rigward tar-referendum tar-Renju Unit dwar is-sħubija tiegħu mal-UE, u nikkonfermaw l-impenn tagħna biex infittxu soluzzjonijiet vijabbli. Il-President Hollande ser iqajjem il-kwistjoni tat-tħejjijiet tal-COP 21 f'Pariġi bil-ħsieb li nagħmluha konferenza ta' suċċess Ewropew u dinji. Imbagħad, ser nanalizzaw ukoll il-ħidma fuq ir-rapport dwar il-futur tal-UEM. Matul l-ikla ta' filgħaxija ser inkomplu dwar l-aspetti internazzjonali tal-kriżi migratorja li semmejt hawn fuq. Fl-aħħar nett, ser ikollna aġġornament fil-qosor dwar il-laqgħa l-aktar reċenti tal-Format tan-Normandija. Nistenna bil-ħerqa li narakom ilkoll fi Brussell Ara l-paġna tal-laqgħa